**GRADSKO IZBORNO POVJERENSTVO GRADA KARLOVCA**

**AKTI ZA PROVOĐENJE IZBORA ZA VIJEĆA MJESNIH ODBORA I GRADSKIH ČETVRTI**

Na temelju članka 21. Odluke o postupku provođenja izbora za vijeća mjesnih odbora i gradskih četvrti (''Glasnik Grada Karlovca'' broj 3/09, 2/15 i 4/23) Gradsko izborno povjerenstvo Grada Karlovca na sjednici održanoj dana 16. ožujka 2023. godine donijelo je sljedeće:

**OBVEZNE UPUTE – VII**

o pravima i dužnostima promatrača i o načinu promatranja rada tijela za provođenje izbora za članove vijeća mjesnih odbora i gradskih četvrti

1. Političke stranke i birači koji su predložili kandidacijsku listu grupe birača za izbor članova vijeća mjesnih odbora i gradskih četvrti mogu odrediti promatrače koji mogu promatrati cjelokupni izborni postupak, a naročito glasovanje, rad izbornih tijela i uvid u cjelokupni izborni materijal.
2. Promatrače mogu odrediti i nevladine udruge registrirane u Republici Hrvatskoj kao udruga koja djeluje na području neovisnog promatranja izbornih postupaka i/ili promicanja ljudskih i građanskih prava (promatrači nevladinih udruga), kao i promatrači međunarodnih organizacija koje djeluju u Republici Hrvatskoj (strani promatrači).
3. Promatrač ne smije biti kandidat i član izbornog tijela na izborima za vijeća mjesnih odbora i gradskih četvrti.
4. Političke stranke i predlagatelji kandidacijske liste grupe birača mogu podnijeti zahtjev za promatranje izbora od dana objave zbirne kandidacijske liste. Uz zahtjev za promatranje izbora podnosi se i potvrda političke stranke odnosno potvrda predlagatelja kandidacijske liste grupe birača o svojstvu promatrača. Potvrda mora sadržavati osobne podatke o predloženom promatraču (ime i prezime promatrača, adresa prijavljenog prebivališta, broj važeće osobne iskaznice i mjesto njezina izdavanja, OIB).
5. Nevladine udruge i strani promatrači mogu podnijeti zahtjev za promatranje izbora od dana stupanja na snagu odluke o raspisivanju izbora. Uz zahtjev za promatranje izbora podnosi se preslika rješenja o upisu u registar udruga odnosno dokaz članstva u međunarodnoj organizaciji koja djeluje u Republici Hrvatskoj.
6. Zahtjevi za promatranje izbora i popis promatrača dostavljaju se Gradskom izbornom povjerenstvu Grada Karlovca, najkasnije do

**11. travnja 2023. godine do 12,00 sati**

1. Gradsko izborno povjerenstvo Grada Karlovca promatraču izdaje rješenje kojim je promatraču odobreno promatranje izbora ispred političke stranke, predlagatelja kandidacijske liste grupe birača, udruge odnosno međunarodne organizacije. Rješenje mora sadržavati osobne podatke o predloženom promatraču (ime i prezime promatrača, adresa prijavljenog prebivališta, broj važeće osobne iskaznice i mjesto njezina izdavanja, OIB), a rješenje kojim se odobrava promatranje izbora ispred predlagatelja kandidacijske liste grupe birača mora sadržavati i naznaku biračkog mjesta koje se promatra. Promatrač je dužan kod sebe imati izdano rješenje za cijelo vrijeme promatranja izbornog postupka i rada izbornog tijela.
2. Promatrač koji promatra rad biračkog odbora ima pravo biti nazočan radu biračkog odbora od pripremanja biračkog mjesta prije njegova otvaranja, za vrijeme glasovanja, prebrojavanja glasačkih listića i utvrđivanja rezultata glasovanja te ispunjavanja zapisnika o radu biračkog odbora. Promatraču je dopušteno stavljati obrazložene primjedbe na rad biračkog odbora u zapisnik o radu biračkog odbora ili ih u pisanom obliku priložiti tom zapisniku. Birački odbor dužan je primiti pisanu primjedbu promatrača i priložiti je zapisniku o radu biračkog odbora i o tome izdati potvrdu. Promatrač smije dolaziti i odlaziti s biračkog mjesta, ne remeteći postupak glasovanja i rad biračkog odbora. Promatrač ne smije odgovarati na upite birača, a u slučaju da mu se birač obrati, dužan je uputiti ga predsjedniku ili članu biračkog odbora.
3. Promatrač ima pravo biti nazočan radu Gradskog izbornog povjerenstva Grada Karlovca za vrijeme održavanja sjednica te upozoravati na uočene nepravilnosti. Promatračima je dopušteno stavljati obrazložene primjedbe na rad izbornog tijela i dužni su ih u pisanom obliku priložiti zapisniku o radu tog izbornog tijela. Promatrač ima pravo zahtijevati presliku ili prijepis zapisnika o radu izbornog tijela čiji je rad promatrao te ima pravo biti nazočan primopredaji izbornog materijala.
4. Izborno tijelo čiji se rad promatra ne smije isključiti promatranje, ali smije ograničiti broj promatrača, ako nedostatak prostora ili drugi razlozi ne dopuštaju istovremeno promatranje svim promatračima. Političkim strankama, biračima koji su predložili kandidacijske liste birača i nevladinim udrugama mora se omogućiti da imaju najmanje po jednog promatrača na biralištu ili pri izbornom tijelu. Izborna tijela dužna su promatračima omogućiti promatranje i praćenje svog rada. Promatrač ima pravo promatranja cjelokupnog izbornog postupka i pravo uvida u cjelokupni izborni materijal sve do proglašenja službenih konačnih rezultata izbora.
5. Promatrač ne smije ometati rad izbornog tijela. Predsjednik izbornog tijela usmeno će opomenuti promatrača koji ometa rad izbornog tijela. Ako promatrač unatoč opomeni nastavi s ometanjem, predsjednik izbornog tijela ovlašten je naložiti njegovo udaljavanje. Promatrač ne smije tonski ili video snimati rad izbornog tijela. Također, ne smije nositi bilo kakve oznake, fotografije kandidata ili druge promidžbene materijale te na bilo koji drugi način utjecati na birače.
6. Izrazi koji se koriste u ovim Obveznim uputama, a imaju rodno značenje, odnose se jednako na muški i ženski rod.
7. Ove Obvezne upute objavit će se u „Glasniku Grada Karlovca“, a stupaju na snagu prvoga dana od dana objave u „Glasniku Grada Karlovca“.

KLASA: 012-02/23-01/03

URBROJ: 2133-1-01-03/02-23-7

Karlovac, 16. ožujka 2023. godine

 PREDSJEDNICA

Danijela Družak Rade, mag. iur., v.r.